<classify> MKURUGENZI wa Hospitali ya Rufaa ya Kanda Mbeya, Dk Godlove Mbwanji na madaktari bingwa wanne, wametaka uwepo uchunguzi huru dhidi ya tuhuma zinazowakabili za kufumbia macho na kuomba rushwa ya ngono kutoka kwa madaktari wanaojifunza kwa vitendo, kwani tuhuma hizo zinawasononesha na kuwafedhehesha.Hivi karibuni, kumekuwapo na taarifa kwenye mitandao ya kijamii, zikidai madaktari wa kike wanaojifunza kwa vitendo interns hospitalini hapo kutakiwa rushwa ya ngono, la sivyo wangefelishwa kwa kupewa alama D.Gazeti hili lilifanikiwa kuzungumza na Dk Mbwanji na Dk John Mbanga, ambaye ni miongoni mwa watuhumiwa wane, huku majina ya madaktari wengine watatu waliohusishwa na tuhuma hizo, yakihifadhiwa kwa kuwa gazeti hili halikupata nafasi ya kuzungumza nao moja kwa moja ili kueleza madhila yaliyowakuta. Katika tuhuma hizo, Dk Mbwanji alisema amehusishwa kwa madai kuwa anajua kinachoendelea, lakini hakuchukua hatua yoyote.Alisema madai hayo hayana ukweli na ana shaka kama tuhuma hizo zimetolewa na madaktari wanaojifunza kwa vitendo, kwa sababu hajawahi kuletewa malalamiko yoyote kutoka kwao au kusikia jambo hilo kufanyika katika hospitali yake.Kwa mujibu wake, mafunzo yanayotolewa kwa madaktari kwa vitendo, yanalenga kumtoa daktari katika hali ya uanafunzi na kumfanya kuwa daktari kamili, anayejua wajibu wake na anayejiheshimu.Alisema kutokana na umuhimu huo, amekuwa karibu sana na madaktari hao na kuzungumza nao mambo mbalimbali ya kazi ikiwemo namna ya kujiheshimu kama daktari, hivyo kama wangekuwa wanakabiliwa na tatizo la kuombwa rushwa ya ngono, wangemwambia tu.Dk Mbwanji alisema mafunzo ya vitendo kwa madaktari ni tofauti na elimu ya sekondari, kwani daktari anayefanya mafunzo kwa vitendo ni yule aliyehitimu shahada yake ya chuo kikuu, hivyo anasaidiwa na kuishi taaluma yake kwa vitendo.Alisema mtu anaweza kufanya mafunzo haya kwa vitendo hata zaidi ya miaka miwili, kwa sababu wanashughulika na kiapo cha kuokoa maisha ya watu. Kutokana na umuhimu huo, Dk Mbwanji alisema ni wajibu wao tena ni wa lazima kuwatengeneza madaktari wenye uwezo, ambao wataaminika na wagonjwa na wagonjwa watakuwa na imani nao ; na siyo kutengeneza madaktari watakaokuja kukimbiwa na wagonjwa.Aliyeandika tuhuma dhidi yetu tunaamini siyo intern kwa sababu intern wanajua utaratibu unaotumika kuwapasisha kwamba haufanywi na mtu mmoja bali ni jopo la maalumu, na wanaosikilizwa sana katika kuwapasisha intern ni madaktari wa kawaida siyo madaktari bingwa, madaktari wa kawaida ndiyo wanaokuwa na ma intern muda wote na wanawajua vizuri, alisema Dk Mbwanji.Aliongeza, Tunaamini waliosambaza tuhuma dhidi yetu siyo ma intern kwa sababu waliotoa tuhuma wanasema walitishiwa kupewa alama D, katika internship hakuna alama D yaani sawa na mwanafunzi wa sekondari aseme amepewa alama H, ambayo haipo.Kwa hiyo suala hili linahitaji uchunguzi huru na kwa nafasi yangu siwezi kumlaumu mtu au kuwazungumzia wengine, kwa sababu sina ushahidi na sijafikishiwa taarifa na wahusika au kutoka kwa wangu, alisema.Alisema kwa kuwa yeye ni miongoni mwa watuhumiwa, hawezi kuunda tume ya kuchunguza jambo hilo ; na kutaka kiundwe chombo huru kwa ajili ya kazi hiyo. Dk Mbanga Kwa upande wake, Dk Mbanga ambaye ni daktari bingwa kutoka Idara ya Mifupa, alilieleza gazeti hili kuwa yeye na madaktari wenzake, wamesikitishwa na tuhuma za kuomba rushwa ya ngono dhidi yao. Kama ilivyo kwa Dk Mbwanji, Dk Mbanga naye alisema anaamini waliosambaza taarifa hizo, siyo madaktari wanaojifunza kwa vitendo, kwani wanajua utaratibu wa kazi na mafunzo ulivyo.Kwa kuwa tuhuma dhidi yao zilichapishwa kwenye moja ya mitandao maarufu ya kijamii nchini, Dk Mbanga alisema yeye na madaktari wenzake, walikwenda kufungua kesi katika Kituo Kikuu cha Polisi Mbeya dhidi ya mtandao huo wa kijamii jina tunalihifadhi. Alisema yeye na madaktari wenzake, wanaotuhumiwa katika hilo, wanaendelea kujipanga na wanasheria wao ili kulifikisha jambo hilo mahakamani kwa hatua zaidi za kisheria.Madaktari tulizushiwa tuhuma hizi tuko wanne, taarifa hizi ziliponifikia, nilipata mshituko sana na nikashindwa kabisa kufanya kazi kwa sababu siyo za kweli, alieleza Dk Mbanga.Nini kimefanyika Baada ya madaktari hao kutuhumiwa kuomba rushwa ya ngono kutoka kwa madaktari wanaojifunza kwa vitendo, mkurugenzi huyo wa hospitali alisema uongozi uliamua kukaa na watuhumiwa na wasimamizi wote wakiwemo wasimamizi wa madaktari wanojifunza kwa vitendo, wasimamizi wa wauguzi wanaofanya mafunzo kwa vitendo na wasimamizi wa wataalamu wa maabara, wanaofanya mafunzo kwa vitendo hospitalini hapo.Dk Mbwanji alisema lengo la kufanya hivyo ni kuhakikisha tuhuma kama hizo, hazitokei tena katika hospitali yao, lakini pia angekutana na madaktari, wauguzi na wataalamu wa maabara wanaofanya mafunzo kwa vitendo ili kuwawekea mazingira bora zaidi ya kazi.Rais MAT Kwa upande wake, Rais wa Chama cha Madaktari Tanzania MAT, Dk Elisha Osati, alisema kwa kifupi kuwa wamepata taarifa za madaktari wao kutuhumiwa kuomba rushwa ya ngono, hivyo kwa sasa wanaendelea na uchunguzi ili kubaini ukweli wa jambo hilo na watalitolea taarifa uchunguzi ukikamilika.Aidha, gazeti hili liliwatafuta Waziri wa Elimu, Sayansi na Teknolojia, Profesa Joyce Ndalichako na Waziri wa Afya, Maendeleo ya Jamii, Jinsia, Wazee na Watoto, Ummy Mwalimu, lakini simu zao ziliita bila kupokewa ili kujua ni hatua gani serikali imechukua kupata ukweli wa tuhuma zinazowakabili madaktari hao.  <topic>: KITAIFA 